Vatsassa möyrii, kipristää ja sattuu. Pönttöön putoaa liian löysää tai liian tiukkaa kakkaa. Moni mies ei kehtaa hakea apua ajoissa.

Ravitsemusterapeutti Leena Putkosen asiakkaina on miehiä ja naisia, lapsista vanhuksiin. Vatsaoireet ovat hieman yleisempiä naisilla kuin miehillä. Toisaalta naiset ottavat oireet helpommin tosissaan ja hakevat niihin apua.

Putkonen herätteleekin miehiä hakemaan oireisiin apua ennen kuin on liian myöhäistä.

– Edelleen ajatellaan, että miehet eivät saa valittaa kivuista ja terveysongelmista. Ne koetaan heikkoutena, Putkonen arvioi.

– Nämä ovat intiimejä, vähän nolottavia asioita, ehkä vähän jopa tabuja joillekin.

Toistuvista vatsavaivoista kärsii 10 - 15 prosenttia ihmisistä. Lievempiä oireita on arviolta joka viidennellä.

Pitkään jatkuvat oireet pitää tarkistuttaa

Lievempiä oireita, kuten vatsan kivuliasta turvotusta, jatkuvia ilmavaivoja, ripulia tai ummetusta voi tarkkailla parikin kuukautta. Tarkista, onko ruokavaliosi kunnossa ja stressi hallinnassa. Jos oireet kuitenkin jatkuvat pitkään, kannattaa niiden syy selvittää lääkärissä.

– Pitää sulkea pois vakavammat sairaudet, eli tulehduksellinen suolistosairaus ja keliakia. Keliakia voi olla aika vähäoireinen, mutta tulehduksellisissa sairauksissa tulee jo verta, sanoo laillistettu ravitsemusterapeutti Leena Putkonen.

Jos uloste on veristä tai mustaa, on jo kiire lääkäriin. Väri kielii suolensisäisestä verenvuodosta.

– Ikävä tosiasia on, että kyllähän siellä voi olla paljon pahempaakin, esimerkiksi syöpä.

Kakka on hyvä terveysmittari

Pönttöön kannattaa välillä kurkistaa, sillä ulosteen koostumus ja väri kertovat paljon terveydestä.

Löysä kakka viittaa paitsi stressiin, myös siihen, etteivät ruoka ja neste imeydy tarpeeksi hyvin. Kovat, vaikeasti ulos tulevat papanat kertovat, että tarvitset enemmän kuitua ja nestettä. Kelluvat pökäleet puolestaan voivat pahimmillaan viitata sappikiviin tai haimasairauteen.

Myös ulosteen vihertävään tai harmahtavaan väriin kannattaa kiinnittää huomiota, varsinkin jos oire jatkuu pidempään. Jotkut ruoka-aineet, kuten mustikka ja punajuuri, voivat värjätä ulosteen väliaikaisesti. Jos uloste poikkeaa normaalista vain silloin tällöin, akuuttia huolta ei yleensä kuitenkaan ole.

Akuutti: Tunnistatko kuvista oman jätöksesi? Lue, mitä kakkasi kertoo terveydestäsi.

Akuutti: Ihmeellinen suolisto, kymmenen kysymystä suoliston vaivoista ja hyvinvoinnista. Lisää tietoa täältä.